[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.9.2009

COM(2009) 456 τελικό

2009/0127 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της απόφασης αριθ. 573/2007/ΕΚ σχετικά με τη σύσταση του Ευρωπαϊκού Ταμείου Προσφύγων για την περίοδο 2008 έως 2013 ως μέρος του γενικού προγράμματος «Αλληλεγγύη και διαχείριση των μεταναστευτικών ροών» και για την κατάργηση της απόφασης 2004/904/ΕΚ του Συμβουλίου

{COM(2009) 447 τελικό}{SEC(2009) 1127}{SEC(2009) 1128}

ΑΙΤΙΟΛΟΓΙΚΗ ΕΚΘΕΣΗ

Παράλληλα με την παρούσα πρόταση, η Επιτροπή εκδίδει ανακοίνωση σχετικά με τη θέσπιση κοινού ευρωπαϊκού προγράμματος επανεγκατάστασης (COM (2009)). Στην ανακοίνωση αναλύονται οι λόγοι, οι στόχοι, το πλαίσιο και η λειτουργία του κοινού προγράμματος επανεγκατάστασης της Ευρωπαϊκής Ένωσης. Η παρούσα αιτιολογική έκθεση πρέπει ως εκ τούτου να αναγνωστεί σε συνδυασμό με τη συγκεκριμένη ανακοίνωση. Για να αποφευχθούν άσκοπες επαναλήψεις, γίνεται στη συνέχεια αναφορά στη συγκεκριμένη ανακοίνωση.

1. Πλαίσιο της πρότασης

- Αιτιολόγηση και στόχοι της πρότασης

Η παρούσα πρόταση έχει ως στόχο να τροποποιήσει την απόφαση σχετικά με τη σύσταση του Ευρωπαϊκού Ταμείου Προσφύγων, λαμβάνοντας υπόψη τη θέσπιση κοινού ευρωπαϊκού προγράμματος επανεγκατάστασης. Όσον αφορά τους στόχους της πρότασης, η Επιτροπή παραπέμπει επίσης στην ανακοίνωση σχετικά με τη θέσπιση ενός κοινού ευρωπαϊκού προγράμματος επανεγκατάστασης (COM (2009)).

- Γενικό πλαίσιο: οι νέες προκλήσεις στον τομέα του ασύλου και η θέσπιση κοινού ευρωπαϊκού προγράμματος επανεγκατάστασης

Το Ευρωπαϊκό Ταμείο Προσφύγων (ΕΤΠ) συνεστήθη με την απόφαση αριθ. 573/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ευρωπαϊκού Ταμείου Προσφύγων για την περίοδο 2008 έως 2013, ως μέρος του γενικού προγράμματος «Αλληλεγγύη και διαχείριση των μεταναστευτικών ροών» και με την κατάργηση της απόφασης 2004/904/ΕΚ[1] του Συμβουλίου, βάσει του άρθρου 63 παράγραφος 2 στοιχείο β) της συνθήκης για την ίδρυση της Ευρωπαϊκής Κοινότητας.

Η παρούσα πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης σχετικά με τη σύσταση του Ευρωπαϊκού Ταμείου Προσφύγων για την περίοδο 2008-2013 και η ανακοίνωση της Επιτροπής στο Συμβούλιο και το Ευρωπαϊκό Κοινοβούλιο σχετικά με τη θέσπιση κοινού ευρωπαϊκού προγράμματος επανεγκατάστασης εγγράφονται στο πλαίσιο των προσπαθειών που καταβάλλει η Ευρωπαϊκή Ένωση για να θεσπίσει ένα κοινό πρόγραμμα επανεγκατάστασης. Οι πρωτοβουλίες αυτές αποτελούν την απάντηση στα αιτήματα που διατυπώθηκαν από το Συμβούλιο, με τα οποία καλούσε την Επιτροπή να υποβάλει πρόταση με σκοπό τη θέσπιση κοινού ευρωπαϊκού προγράμματος επανεγκατάστασης.

Όσον αφορά το ιστορικό, τις πρόσφατες εξελίξεις της κατάστασης και τις υφιστάμενες αδυναμίες, η Επιτροπή παραπέμπει στην ανακοίνωση σχετικά με τη θέσπιση ενός κοινού ευρωπαϊκού προγράμματος επανεγκατάστασης (COM (2009)).

- Ισχύουσες διατάξεις στο συγκεκριμένο τομέα

Η παρούσα πρόταση έχει ως στόχο να τροποποιήσει την απόφαση σχετικά με τη σύσταση του Ευρωπαϊκού Ταμείου Προσφύγων, λαμβάνοντας υπόψη τη θέσπιση κοινού ευρωπαϊκού προγράμματος επανεγκατάστασης. Η ισχύουσα απόφαση σχετικά με το ΕΤΠ III περιλαμβάνει πολλές διατάξεις σχετικά με την επανεγκατάσταση.

- Συνοχή με τις λοιπές πολιτικές

Η παρούσα πρόταση είναι απόλυτα σύμφωνη με τις πολιτικές και τους στόχους που έχουν προσδιοριστεί από την Ευρωπαϊκή Ένωση στον τομέα του ασύλου κατά τα τελευταία έτη. Η ανακοίνωση σχετικά με τα περιφερειακά προγράμματα προστασίας, που εκδόθηκε από την Επιτροπή το Σεπτέμβριο 2005, τόνιζε τον κεντρικό ρόλο που θα έπρεπε να διαδραματίσει η επανεγκατάσταση στο πλαίσιο της βοήθειας που παρέχεται στις τρίτες χώρες και επεσήμαινε ότι η Επιτροπή θα έπρεπε να εξετάσει τη σκοπιμότητα υποβολής πρότασης για μια πιο διαρθρωμένη προσέγγιση έναντι των δραστηριοτήτων επανεγκατάστασης. Στο σχέδιο πολιτικής για το άσυλο, που εγκρίθηκε στις 17 Ιουνίου 2008, η Επιτροπή κατέληγε στο συμπέρασμα ότι η επανεγκατάσταση θα πρέπει να αναπτυχθεί περαιτέρω και να επεκταθεί έτσι ώστε να καταστεί ένα αποτελεσματικό μέσο προστασίας που θα χρησιμοποιεί η ΕΕ για να ανταποκριθεί στις ανάγκες προστασίας των προσφύγων σε τρίτες χώρες και να επιδείξει την αλληλεγγύη της προς τις τρίτες χώρες πρώτου ασύλου. Στις 24 Ιουλίου 2008, το Συμβούλιο ενέκρινε συμπεράσματα στα οποία εξέφρασε την ικανοποίησή του για την υποβολή εκ μέρους της Επιτροπής του σχεδίου πολιτικής για το άσυλο, στο οποίο η Επιτροπή προέβλεπε την υποβολή πρότασης προκειμένου να αναπτυχθεί ένα κοινό ευρωπαϊκό πρόγραμμα επανεγκατάστασης, στο οποίο τα κράτη μέλη θα μπορούσαν να συμμετέχουν σε εθελοντική βάση. Στις 16 Οκτωβρίου 2008, το Ευρωπαϊκό Συμβούλιο θέσπισε το ευρωπαϊκό σύμφωνο για τη μετανάστευση και το άσυλο. Στο σύμφωνο αυτό δηλώνεται ότι, μεταξύ των νέων πρωτοβουλιών που πρέπει να αναληφθούν για να ολοκληρωθεί η εγκαθίδρυση ενός κοινού ευρωπαϊκού συστήματος ασύλου, πρέπει να ενισχυθεί η συνεργασία με την Ύπατη Αρμοστεία των Ηνωμένων Εθνών για τους πρόσφυγες για να εξασφαλιστεί η καλύτερη προστασία των προσώπων που υποβάλλουν σχετική αίτηση εκτός της Ευρωπαϊκής Ένωσης, και ειδικότερα «σημειώνοντας πρόοδο, σε οικειοθελή βάση, προς την κατεύθυνση της επανεγκατάστασης στο έδαφος της Ευρωπαϊκής Ένωσης προσώπων που βρίσκονται υπό την προστασία της Ύπατης Αρμοστείας των Ηνωμένων Εθνών για τους πρόσφυγες […]».

2. Αποτέλεσμα των διαβουλεύσεων με τα ενδιαφερόμενα μέρη και αξιολόγηση αντικτύπου

Μετά την ευρεία διαβούλευση όλων των ενδιαφερομένων στον τομέα των πολιτικών ασύλου, που ξεκίνησε με τη δημοσίευση, τον Ιούνιο του 2007, της Πράσινης Βίβλου για το μελλοντικό Κοινό Ευρωπαϊκό Σύστημα Ασύλου (ΚΕΣΑ)[2], η οποία αποκάλυψε ότι υπάρχει ευρεία αναγνώριση του γεγονότος ότι η επανεγκατάσταση θα πρέπει να διαδραματίσει κεντρικό ρόλο στις εξωτερικές πολιτικές της ΕΕ σε σχέση με το άσυλο, συμφωνήθηκε στο σχέδιο πολιτικής για το άσυλο[3] ότι η επανεγκατάσταση θα πρέπει να αναπτυχθεί περαιτέρω και να επεκταθεί ώστε να καταστεί συγκεκριμένο μέσο προστασίας, το οποίο πρόκειται να χρησιμοποιηθεί από την ΕΕ.

Όσον αφορά την παρούσα πρόταση, η Επιτροπή διαβουλεύθηκε με όλα τα κράτη μέλη καθώς και με τους λοιπούς ενδιαφερομένους (Ύπατη Αρμοστεία των Ηνωμένων Εθνών για τους πρόσφυγες, Διεθνής Οργανισμός Μετανάστευσης (ΔΟΜ), Ευρωπαϊκό Συμβούλιο Προσφύγων και Εξορίστων και ΜΚΟ). Αυτές οι διαβουλεύσεις έλαβαν τη μορφή ερωτηματολογίου που εστάλη προς όλα τα κράτη μέλη, ad hoc σύσκεψης με ομάδα ενδιαφερομένων φορέων το Δεκέμβριο του 2008, συνεδρίασης της «Επιτροπής για τη μετανάστευση και το άσυλο» το Μάρτιο του 2009 και γραπτών παρατηρήσεων που διαβιβάστηκαν εκ μέρους της Ύπατης Αρμοστείας των Ηνωμένων Εθνών, του ΔΟΜ και του Ευρωπαϊκού Συμβουλίου Προσφύγων και Εξορίστων.

Πραγματοποιήθηκε ανάλυση αντικτύπου σχετικά με την παρούσα πρόταση. Εξετάζει τρεις διαφορετικές επιλογές και δύο υποεπιλογές πολιτικής, καθώς και τα αποτελέσματα αυτών των επιλογών από την άποψη της αποτελεσματικότητας για την επίτευξη των στόχων, των επιπτώσεων, της πολιτικής σκοπιμότητας και της αναλογικότητας. Λεπτομερής κατάλογος των συμμετεχόντων στη διαβούλευση συμπεριλαμβάνεται στην αξιολόγηση αντικτύπου.

3. Νομικά στοιχεία της πρότασης

- Σύνοψη των προτεινόμενων μέτρων

Τα προτεινόμενα μέτρα στοχεύουν να τροποποιήσουν την απόφαση σχετικά με τη δημιουργία του Ευρωπαϊκού Ταμείου Προσφύγων για την περίοδο 2008-2013, με σκοπό να χορηγηθεί συμπληρωματική δημοσιονομική στήριξη για την επανεγκατάσταση εκείνων των κατηγοριών προσώπων που αναγνωρίζονται ανά έτος ως κοινές ευρωπαϊκές προτεραιότητες επανεγκατάστασης για το επόμενο έτος μέσω απόφασης της Επιτροπής. Ο προσδιορισμός αυτών των προτεραιοτήτων θα γίνεται βάσει ενδεικτικής πρόβλεψης των αναγκών επανεγκατάστασης που θα παρέχεται από την Ύπατη Αρμοστεία των Ηνωμένων Εθνών για τους πρόσφυγες την άνοιξη (μέσα Μαρτίου) κάθε έτους και σε στενή διαβούλευση με τους εμπειρογνώμονες των κρατών μελών στον τομέα της επανεγκατάστασης, την Ύπατη Αρμοστεία των Ηνωμένων Εθνών για τους πρόσφυγες και άλλους φορείς. Προς το σκοπό αυτό, θα διοργανώνεται ανά έτος σύσκεψη με τη συμμετοχή των εν λόγω εμπειρογνωμόνων. Βάσει των αποτελεσμάτων αυτής της σύσκεψης, η Επιτροπή θα επεξεργάζεται πρόταση απόφασης με την οποία θα καθορίζει τις κοινές προτεραιότητες της Ένωσης στον τομέα της επανεγκατάστασης και θα την υποβάλλει, για διαβούλευση, στην επιτροπή διαχείρισης του γενικού προγράμματος «Αλληλεγγύη και διαχείριση των μεταναστευτικών ροών», η οποία είναι εξίσου αρμόδια για το ΕΤΠ III. Εντός είκοσι ημερολογιακών ημερών μετά την έγκριση της απόφασης της Επιτροπής σχετικά με κοινές ευρωπαϊκές προτεραιότητες επανεγκατάστασης, τα κράτη μέλη θα ανακοινώνουν στην Επιτροπή εκτίμηση του αριθμού των προσώπων που θα επανεγκαταστήσουν κατά τη διάρκεια του επόμενου ημερολογιακού έτους σύμφωνα με τις εν λόγω κοινές ετήσιες προτεραιότητες της ΕΕ. Βάσει αυτών των δεσμεύσεων, τα κράτη μέλη θα λαμβάνουν συμπληρωματική δημοσιονομική ενίσχυση 4.000 ευρώ ανά επανεγκαθιστάμενο άτομο. Η επανεγκατάσταση των συγκεκριμένων κατηγοριών προσώπων σύμφωνα με τις κοινές ετήσιες προτεραιότητες της ΕΕ πρέπει να πραγματοποιείται μετά από αίτηση της Ύπατης Αρμοστείας των Ηνωμένων Εθνών για τους πρόσφυγες.

- Νομική βάση

Η πρόταση βασίζεται στο άρθρο 63 παράγραφος 2 στοιχείο β) της συνθήκης για την ίδρυση της Ευρωπαϊκής Κοινότητας, που αποτελεί τη νομική βάση της τροποποιούμενης πράξης.

- Αρχές της επικουρικότητας και της αναλογικότητας

Η δέσμευση που έχει αναλάβει η Κοινότητα στον τομέα του ασύλου θεμελιώνεται στην ανάγκη αλληλεγγύης που πρέπει να υπάρχει μεταξύ των κρατών μελών για να αντιμετωπιστεί μία πρόκληση την οποία, σε μία Ευρωπαϊκή Ένωση χωρίς εσωτερικά σύνορα, δεν μπορούν να αντιμετωπίσουν αποτελεσματικά οι επιμέρους χώρες ενεργώντας από μόνες τους. Αυτό ώθησε τον κοινοτικό νομοθέτη να θεσπίσει το κεκτημένο στον τομέα του ασύλου, βασιζόμενος σε ειδικές νομικές βάσεις που προβλέπονται στη Συνθήκη.

Η ανάγκη δράσης όσον αφορά το Κοινό Ευρωπαϊκό Σύστημα Ασύλου (ΚΕΣΑ) έχει ήδη εξεταστεί σε πρόσφατες εκθέσεις ανάλυσης αντικτύπου, και ιδιαίτερα στην ανάλυση αντικτύπου για το σχέδιο πολιτικής για το άσυλο, η οποία τόνιζε επακριβώς την ανάγκη να αναπτυχθεί ένα κοινό ευρωπαϊκό πρόγραμμα επανεγκατάστασης. Το Ευρωπαϊκό Συμβούλιο και το Ευρωπαϊκό Κοινοβούλιο απηύθυναν επανειλημμένα κλήσεις για την ανάπτυξη του ΚΕΣΑ, συμπεριλαμβανομένης της εξωτερικής του διάστασης. Δεσμευόμενα να βελτιώσουν την εφαρμογή του κεκτημένου στον τομέα του ασύλου, τα θεσμικά όργανα της Ένωσης εξέφρασαν με σαφήνεια την άποψη ότι η ενίσχυση της πρακτικής συνεργασίας μεταξύ κρατών μελών καθώς και η ενίσχυση της εξωτερικής διάστασης αποτελούν βασικές προτεραιότητες.

Ο χαρακτήρας των προς επίτευξη στόχων – αύξηση της στρατηγικής χρήσης της επανεγκατάστασης, ανάπτυξη εξωτερικών πολιτικών ασύλου – επιβάλλει την ανάληψη πρωτοβουλίας σε επίπεδο Ευρωπαϊκής Ένωσης. Οι άλλοι γενικοί στόχοι επιβάλλουν επίσης την ανάληψη δράσης στο επίπεδο της ΕΕ. Η καθιέρωση κοινού ευρωπαϊκού προγράμματος επανεγκατάστασης θα ωθήσει περισσότερα κράτη μέλη της Ένωσης να συμμετάσχουν στην επανεγκατάσταση και να επιδείξουν μεγαλύτερη κοινοτική αλληλεγγύη έναντι των τρίτων χωρών όσον αφορά την υποδοχή προσφύγων.

Η αναλογικότητα της πρότασης αξιολογήθηκε στην ανάλυση αντικτύπου. Εξετάστηκε η εμβέλεια την οποία θα έπρεπε να έχουν τα μέτρα της Ένωσης καθώς και η αναλογικότητά τους σε σχέση με τους προς επίτευξη στόχους. Η παρούσα πρόταση ανταποκρίνεται πλήρως στους επιδιωκόμενους στόχους με αναλογικό τρόπο.

4. Δημοσιονομική επίπτωση

Η παρούσα πρόταση είναι σύμφωνη με τις πιστώσεις και τον προγραμματισμό του γενικού προγράμματος «Αλληλεγγύη και διαχείριση των μεταναστευτικών ροών» μέχρι το 2013. Εξάλλου, η παρούσα πρόταση τροποποίησης της απόφασης ΕΤΠ δεν τροποποιεί ούτε τους γενικούς στόχους του ΕΤΠ ούτε τον χρηματοδοτικό προγραμματισμό του μέχρι το 2013, όπως επισημαίνεται στην πρόταση της 18ης Φεβρουαρίου 2009 για την τροποποίηση της απόφασης ΕΤΠ με σκοπό τη σύσταση ευρωπαϊκής υπηρεσίας υποστήριξης για το άσυλο[4].

Η παρούσα πρόταση συνεπάγεται πολύ μικρή αύξηση των διοικητικών δαπανών (βλ. παράρτημα).

5. Λεπτομερής επεξήγηση της πρότασης

Άρθρο 13 παράγραφοι 4 και 5

Το άρθρο 13 παράγραφοι 4 και 5 ορίζει ότι τα κράτη μέλη θα λαμβάνουν, εν είδει συμπληρωματικής δημοσιονομικής ενίσχυσης, ένα κατ’αποκοπή ποσό 4.000 ευρώ ανά πραγματικά επανεγκαθιστάμενο πρόσφυγα κατά τη διάρκεια του δεδομένου ημερολογιακού έτους, στο βαθμό που ο συγκεκριμένος πρόσφυγας υπάγεται σε μία από τις ειδικές κατηγορίες που θα ορίζονται ετησίως ως κοινές ετήσιες προτεραιότητες της ΕΕ με απόφαση της Επιτροπής. Τα κράτη μέλη θα λαμβάνουν το συγκεκριμένο κατ’αποκοπή ποσό ανά πρόσφυγα μόνο μία φορά, σε περίπτωση που ο εν λόγω πρόσφυγας υπάγεται σε περισσότερες από αυτές τις ειδικές κατηγορίες. Αυτές οι ετήσιες προτεραιότητες θα μπορούν να στοχεύουν γεωγραφικές περιοχές, εθνικότητες ή ορισμένες ειδικές κατηγορίες προσφύγων προς επανεγκατάσταση.

Άρθρο 13 παράγραφος 6

Το άρθρο 13 παράγραφος 6 ορίζει ότι αυτές οι κοινές ετήσιες προτεραιότητες της Ένωσης θα καθορίζονται ανά έτος με απόφαση της Επιτροπής, η οποία θα εκδίδεται μετά από διαβούλευση με την επιτροπή διαχείρισης του γενικού προγράμματος «Αλληλεγγύη και διαχείριση των μεταναστευτικών ροών».

Άρθρο 13 παράγραφος 7

Η συγκεκριμένη παράγραφος προβλέπει νέα προθεσμία για τα κράτη μέλη εντός της οποίας πρέπει να ανακοινώνουν στην Επιτροπή μία εκτίμηση («δέσμευση») του αριθμού προσώπων που προβλέπουν να επανεγκαταστήσουν κατά τη διάρκεια του επόμενου ημερολογιακού έτους σύμφωνα με τις εν λόγω κοινές ετήσιες προτεραιότητες της ΕΕ.

Άρθρο 13 παράγραφος 8

Το άρθρο 13 παράγραφος 8 προβλέπει ότι τα αποτελέσματα και οι επιπτώσεις του δημοσιονομικού κινήτρου που παρέχεται για μέτρα επανεγκατάστασης σύμφωνα με τις κοινές ετήσιες προτεραιότητες της Ένωσης θα συμπεριλαμβάνονται στις εκθέσεις προόδου και στις τελικές εκθέσεις αξιολόγησης σχετικά με την εφαρμογή του ΕΤΠ που υποβάλλονται από τα κράτη μέλη και την Επιτροπή.

Άρθρο 20 παράγραφος 2, παράγραφος 3 και παράγραφος 5 τρίτο εδάφιο

Οι συγκεκριμένες παράγραφοι προβλέπουν τον καθορισμό χρονοδιαγράμματος όσον αφορά την προθεσμία υποβολής των δεσμεύσεων, που είναι απαραίτητες για τον υπολογισμό των ετήσιων χρηματοδοτήσεων ανά κράτος μέλος, την προθεσμία υποβολής των ετησίων προγραμμάτων των κρατών μελών στην Επιτροπή και την προθεσμία για την έκδοση των αποφάσεων χρηματοδότησης από την Επιτροπή. Σε σχέση με την ισχύουσα νομική βάση, οι συγκεκριμένες προθεσμίες παρατείνονται κατά τρόπον ώστε να ληφθεί υπόψη η νέα διαδικασία έγκρισης των κοινών ετήσιων προτεραιοτήτων της Ένωσης όσον αφορά την επανεγκατάσταση, η οποία θα προηγείται του υπολογισμού των ετήσιων χρηματοδοτήσεων ανά κράτος μέλος.

Άρθρο 35 παράγραφος 5

Η συγκεκριμένη παράγραφος προβλέπει τον κανόνα της επιλεξιμότητας που θα εφαρμόζεται για το κατ’αποκοπή ποσό των 4.000 ευρώ ανά πράγματι επανεγκαθιστάμενο πρόσωπο σύμφωνα με τις κοινές ετήσιες προτεραιότητες της Ένωσης στον τομέα της επανεγκατάστασης. Τα κράτη μέλη θα λαμβάνουν το συγκεκριμένο ποσό υπό τη μορφή κατ’αποκοπή ποσού 4.000 ευρώ για κάθε πραγματικά επανεγκαθιστάμενο πρόσωπο κατά τη διάρκεια του σχετικού ημερολογιακού έτους.

2009/0127 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της απόφασης αριθ. 573/2007/ΕΚ σχετικά με τη σύσταση του Ευρωπαϊκού Ταμείου Προσφύγων για την περίοδο 2008 έως 2013 ως μέρος του γενικού προγράμματος «Αλληλεγγύη και διαχείριση των μεταναστευτικών ροών» και για την κατάργηση της απόφασης 2004/904/ΕΚ του Συμβουλίου

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 63 παράγραφος 2 στοιχείο β),

την πρόταση της Επιτροπής,

τη γνώμη της Ευρωπαϊκής Οικονομικής και Κοινωνικής Επιτροπής[5],

τη γνώμη της Επιτροπής των Περιφερειών[6],

Αποφασίζοντας σύμφωνα με τη διαδικασία του άρθρου 251 της Συνθήκης[7],

Εκτιμώντας τα ακόλουθα:

(1) Λαμβανομένης υπόψη της θέσπισης ενός κοινού ευρωπαϊκού προγράμματος επανεγκατάστασης, που προορίζεται να αυξήσει τον αντίκτυπο των προσπαθειών επανεγκατάστασης που καταβάλλονται από την Ευρωπαϊκή Ένωση για τη χορήγηση προστασίας στους πρόσφυγες και να μεγιστοποιήσει τον στρατηγικό αντίκτυπο της επανεγκατάστασης μέσω καλύτερης στοχοθέτησης σε εκείνα τα πρόσωπα που έχουν τη μεγαλύτερη ανάγκη για επανεγκατάσταση, πρέπει να καθορίζονται τακτικά στο επίπεδο της ΕΕ κοινές προτεραιότητες όσον αφορά την επανεγκατάσταση.

(2) Θα πρέπει ως εκ τούτου η Επιτροπή να καθορίζει κοινές ευρωπαϊκές ετήσιες προτεραιότητες σε σχέση με ορισμένες γεωγραφικές περιφέρειες και εθνικότητες, καθώς και σε σχέση με ορισμένες κατηγορίες προσφύγων προς επανεγκατάσταση.

(3) Λαμβάνοντας υπόψη τις ανάγκες επανεγκατάστασης που ορίζονται στην απόφαση της Επιτροπής για τον καθορισμό κοινών ετήσιων προτεραιοτήτων της ΕΕ όσον αφορά την επανεγκατάσταση, πρέπει επίσης να χορηγείται πρόσθετη δημοσιονομική στήριξη για μέτρα επανεγκατάστασης που έχουν ως στόχο ορισμένες γεωγραφικές περιοχές και εθνικότητες καθώς και ορισμένες κατηγορίες προσφύγων προς επανεγκατάσταση, εφόσον η επανεγκατάσταση θεωρείται ως πλέον ενδεδειγμένη απάντηση στις ειδικές ανάγκες τους.

(4) Στο συγκεκριμένο πλαίσιο, πρέπει να προσαρμοστεί το χρονοδιάγραμμα όσον αφορά την προθεσμία υποβολής των απαραίτητων δεδομένων για τον υπολογισμό των ετήσιων χρηματοδοτήσεων των διαφόρων κρατών μελών, την προθεσμία υποβολής των ετήσιων προγραμμάτων από τα κράτη μέλη και την προθεσμία έκδοσης των αποφάσεων χρηματοδότησης από την Επιτροπή.

(5) Είναι εξίσου απαραίτητο να καθοριστούν οι κανόνες επιλεξιμότητας των δαπανών που θα ισχύουν όσον αφορά την πρόσθετη δημοσιονομική στήριξη για μέτρα επανεγκατάστασης,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 573/2007/ΕΚ του Ευρωπαϊκού Κοινοβουλίου και του Συμβουλίου τροποποιείται ως εξής:

1. Το άρθρο 13 παράγραφος 3 καθίσταται άρθρο 13 παράγραφος 4 και τροποποιείται ως εξής:

«Τα κράτη μέλη λαμβάνουν κατ’αποκοπή ποσό ύψους 4000 ευρώ ανά επανεγκατεστημένο άτομο που υπάγεται σε μία από τις κατηγορίες που ορίζονται από τις κοινές ετήσιες προτεραιότητες της Ευρωπαϊκής Ένωσης, οι οποίες καθορίζονται, σύμφωνα με το άρθρο 13 παράγραφος 6, σε σχέση με τις γεωγραφικές περιοχές και τις εθνικότητες καθώς και με ειδικές κατηγορίες προσφύγων προς επανεγκατάσταση. »

2. Το άρθρο 13 παράγραφος 4 καθίσταται άρθρο 13 παράγραφος 5 και τροποποιείται ως εξής:

«Όταν ένα κράτος μέλος επανεγκαθιστά πρόσωπο που υπάγεται σε περισσότερες από μία από τις κατηγορίες που προβλέπονται στις κοινές ετήσιες προτεραιότητες της Ευρωπαϊκής Ένωσης στον τομέα της επανεγκατάστασης, οι οποίες καθορίζονται σύμφωνα με το άρθρο 13 παράγραφος 6, λαμβάνει μόνο μία φορά το κατ’αποκοπή ποσό για το συγκεκριμένο άτομο.»

3. Το άρθρο 13 παράγραφος 5 καθίσταται άρθρο 13 παράγραφος 3.

4. Το άρθρο 13 παράγραφος 6 αντικαθίσταται από το ακόλουθο κείμενο:

«Η Επιτροπή καθορίζει τις κοινές ετήσιες προτεραιότητες της Ευρωπαϊκής Ένωσης όσον αφορά την επανεγκατάσταση σύμφωνα με τη διαδικασία που προβλέπεται στο άρθρο 52 παράγραφος 2.»

5. Στο άρθρο 13 προστίθεται μια νέα παράγραφος 7, η οποία αναφέρει τα ακόλουθα:

«Εντός είκοσι ημερολογιακών ημερών από την κοινοποίηση της απόφασης της Επιτροπής με την οποία καθορίζονται οι κοινές ετήσιες προτεραιότητες της Ευρωπαϊκής Ένωσης όσον αφορά την επανεγκατάσταση σύμφωνα με το άρθρο 13 παράγραφος 6, τα κράτη μέλη παρέχουν στην Επιτροπή εκτίμηση του αριθμού προσώπων που θα επανεγκαταστήσουν κατά τη διάρκεια του επόμενου ημερολογιακού έτους σύμφωνα με τις συγκεκριμένες προτεραιότητες. Η Επιτροπή ανακοινώνει τις συγκεκριμένες πληροφορίες στην επιτροπή που προβλέπεται στο άρθρο 52.»

6. Στο άρθρο 13, προστίθεται μια νέα παράγραφος 8, η οποία αναφέρει τα ακόλουθα:

«Τα αποτελέσματα και οι επιπτώσεις του δημοσιονομικού κινήτρου για μέτρα επανεγκατάστασης σύμφωνα με τις κοινές ετήσιες προτεραιότητες της Ευρωπαϊκής Ένωσης παρουσιάζονται από μεν τα κράτη μέλη στην έκθεση που αναφέρεται στο άρθρο 50 παράγραφος 2, από δε την Επιτροπή στην έκθεση που αναφέρεται στο άρθρο 50 παράγραφος 3.»

7. Το άρθρο 20 παράγραφος 2 αντικαθίσταται από το ακόλουθο κείμενο:

«Η Επιτροπή διαβιβάζει στα κράτη μέλη, το αργότερο μέχρι την 1η Σεπτεμβρίου κάθε έτους, εκτίμηση των ποσών που θα τους χορηγηθούν για το επόμενο ημερολογιακό έτος από το σύνολο των πιστώσεων που χορηγούνται στο πλαίσιο της ετήσιας διαδικασίας του προϋπολογισμού, οι οποίες υπολογίζονται κατά τα προβλεπόμενα στο άρθρο 13.»

8. Το άρθρο 20 παράγραφος 3 αντικαθίσταται από το ακόλουθο κείμενο:

«Τα κράτη μέλη υποβάλλουν στην Επιτροπή, μέχρι την 1η Δεκεμβρίου κάθε έτους, σχέδιο ετήσιου προγράμματος για το επόμενο έτος, το οποίο καταρτίζεται σύμφωνα με το πολυετές πρόγραμμα και αποτελείται από τα ακόλουθα στοιχεία:

α) τους γενικούς κανόνες επιλογής των σχεδίων που θα χρηματοδοτηθούν σύμφωνα με το ετήσιο πρόγραμμα·

β) περιγραφή των δράσεων που θα υποστηριχθούν στο πλαίσιο του ετήσιου προγράμματος·

γ) την προτεινόμενη οικονομική κατανομή της συνεισφοράς του Ταμείου μεταξύ των διαφόρων δράσεων του προγράμματος, καθώς και ένδειξη του αιτούμενου, ως τεχνική βοήθεια, ποσού που αναφέρεται στο άρθρο 16, για τους σκοπούς της εφαρμογής του ετήσιου προγράμματος.»

9. Το άρθρο 20 παράγραφος 5 τρίτο εδάφιο αντικαθίσταται από το ακόλουθο κείμενο:

«Η Επιτροπή λαμβάνει την απόφαση χρηματοδότησης, εγκρίνοντας το ετήσιο πρόγραμμα μέχρι την 1η Απριλίου του εκάστοτε έτους. Η απόφαση ορίζει το ποσό που χορηγείται στο οικείο κράτος μέλος, καθώς και την περίοδο για την οποία οι δαπάνες είναι επιλέξιμες.»

10. Στο άρθρο 35, προστίθεται μια νέα παράγραφος 5, η οποία αναφέρει τα εξής:

«Το πάγιο ποσό των 4000 ευρώ που χορηγείται στα κράτη μέλη ανά επανεγκαθιστάμενο πρόσωπο χορηγείται υπό τη μορφή κατ’αποκοπή ποσού για κάθε πράγματι επανεγκαθιστάμενο πρόσωπο.»

Άρθρο

Η παρούσα απόφαση αρχίζει να ισχύει την ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο

Η παρούσα απόφαση απευθύνεται στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες,

Για το Ευρωπαϊκό Κοινοβούλιο Για το Συμβούλιο

ΠΑΡΑΡΤΗΜΑ Συμπληρωματικές διοικητικές δαπάνες που συνεπάγεται η παρούσα πρόταση σε εκατ. EUR (με ακρίβεια 3 δεκαδικών ψηφίων) |

2010 | 2011 | 2012 | 2013 | ΣΥΝΟΛΟ |

18 01 02 11 01 – Αποστολές | 0,009 | 0,009 | 0,010 | 0,010 | 0,038 |

18 01 02 11 02 – Συνεδριάσεις και διασκέψεις |

18 01 02 11 03 – Επιτροπές | 0,030 | 0,030 | 0,030 | 0,030 | 0,120 |

18 01 02 11 04 – Μελέτες και διαβουλεύσεις |

18 01 02 11 05 – Συστήματα πληροφόρησης |

2. Σύνολο άλλων δαπανών διαχείρισης (18 01 02 11) | 0,039 | 0,039 | 0,040 | 0,040 | 0,158 |

[1] ΕΕ L 144 της 6.6.2007, σσ. 1-21.

[2] Πράσινη Βίβλος σχετικά με το μέλλον του Κοινού Ευρωπαϊκού Συστήματος Ασύλου (COM (2007) 301).

[3] Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: σχέδιο πολιτικής για το άσυλο - μια ολοκληρωμένη προσέγγιση της προστασίας σε όλη την ΕΕ - COM(2008)360 τελικό.

[4] COM (2009) 67 τελικό.

[5] ΕΕ C της , σ. .

[6] ΕΕ C της , σ. .

[7] ΕΕ C της , σ. .